春秋魯叔弓帥師圍費，弗克，敗焉。平子怒，令見費人執之，以為囚俘。冶區夫曰：「非也。區夫，魯大夫。若見費人，寒者衣之，饑者食之，為之令主，而供其乏困，費來如歸，南氏亡矣。人將叛之，誰與居邑？若憚之以威，懼之以怒，人疾而叛，為之聚也。若諸侯皆然，費人無歸，不親南氏，將焉入矣。」平子從之，費人叛南氏。
蜀大將關羽圍魏氏之樊，留兵將備公安及南郡。吳將呂蒙襲之，兵到南郡，羽下守將麋芳降。蒙入據城，盡得羽及將士家屬，蒙皆撫慰，約令軍中不得干歷人家有求取。蒙麾下士，是汝南人，取民家一笠以覆官鎧，官鎧雖是公事，蒙猶以為犯軍令，不可以鄉里故而廢法，遂垂涕斬之。於是軍中震慄，道不拾遺。蒙朝暮使親近存恤耆老，問所不足，疾病者給醫藥，飢寒者賜衣糧。羽府藏財寶，皆封閉以待吳主孫權至。羽還，路數使人與蒙相聞，蒙輒厚遇其使，周游城中，家家致問，或手書示信。羽人還，私相參訊，咸知家門無恙，見待過於平時，故羽吏士無鬥心。會權至，羽自知孤窮，乃走麥城，西至漳鄉，眾皆委羽而降。